Benny Engelbrecht (S), 2010-04-22:
Det er vigtigt for Socialdemokraterne, at forbrugerne kan vælge farlige kemikalier fra i deres liv, og jeg ville derfor også ønske, at der fandtes et meget stort udvalg af helt ufarlig hårfarve af den permanente slags.
Det er bare ikke tilfældet.
Faktisk er det i praksis umuligt at farve hår permanent uden risiko.
Derfor må vi også erkende, at der er et stort behov for at få udviklet nye produkter, der ikke er farlige, eller der som et minimum i hvert fald er væsentlig mindre farlige end dem, der findes i dag.
Med det foreliggende forslag vil Enhedslisten forbyde de to stoffer PPD og PTD, og vi ved, at al hårfarve undtagen henna indeholder større eller mindre mængder af de to stoffer, og ja, vi ved, at stofferne er sundhedsskadelige.
Kemikalierne er beregnet på at trænge igennem hårstrået, hvor hårfarven så binder sig fast.
Når kemikalierne kan trænge igennem håret, siger det næsten sig selv, at de også kan trænge igennem huden.
Derfor synes vi, at det er et utrolig sympatisk forslag, der kommer fra Enhedslisten.
Forslaget indeholder som bekendt to elementer, dels et nationalt forbud, dels et pålæg til regeringen om at arbejde for et europæisk forbud.
Når det gælder om at lægge pres på branchen på europæisk plan, kan vi klart støtte en linje, hvor branchen pålægges en tidsfrist for udfasning af PPD og PTD.
Det kunne eksempelvis, uden at vi vil lægge os fast på en bestemt tidsfrist, være 5 år, som det også er nævnt i spørgsmål fra SF's ordfører.
Når det gælder et nationalt forbud, bliver vi nødt til at sige nej, ikke fordi vi ikke kan se et klart problem – det er der – men fordi vi på nuværende tidspunkt finder det usandsynligt at fjerne alle hårfarveprodukter fra markedet med ét slag.
Der skal dog – og det vil jeg gerne understrege – være langt bedre oplysning for forbrugerne.
Jeg kan se af bemærkningerne i forslaget, at Enhedslisten ikke mener, at det socialdemokratiske forslag er vidtgående nok.
Den holdning skal forslagsstillerne naturligvis have lov til at have, men vi må også konstatere, at en konsekvens af et dansk forbud mod de to pågældende stoffer vil være, at det stort set ikke vil være muligt at farve hår.
Man kunne naturligvis sige, at det ville lægge et maksimalt pres på branchen for at udvikle alternativer, hvis deres produkter slet ikke kunne sælges.
Men vi må nok også erkende, at det danske marked er så lille set i en international sammenhæng, at det i hvert fald er vores vurdering, at branchen ikke vil udvikle bedre produkter lynhurtigt alene på grund af Danmark.
Her skal vi altså have Det Europæiske Fællesskab med.
Imidlertid er hårfarver et så stort problem, at Socialdemokraterne mener, at produkterne skal mærkes med langt tydeligere advarsler for børn, unge og gravide, end det sker i dag.
Vi vil derfor se nærmere på mærkningskravene i det forestående udvalgsarbejde.
Hårfarve bør kun bruges af børn og unge med deres forældres klare viden og bør derfor generelt begrænses mest muligt.
Samtidig mener Socialdemokraterne, at der skal ske en massiv oplysningsindsats om risikoen ved hårfarve, for det er – uden at være plat – hovedrystende at opleve børn helt ned i 4-5-års-alderen, som også lige skal have lyse striber i håret, når mor skal det.
Den videnskabelige komité for forbrugerprodukter, SCCP, har i et memorandum fra sidste år vurderet 46 hårfarvestoffer med hensyn til deres potentiale for at fremkalde allergi, og af disse er 10 blevet vurderet som ekstremt allergifremkaldende, 13 som stærkt allergifremkaldende og 4 som moderat allergifremkaldende.
Desuden slår memorandummet også fast, at hårfarver bliver brugt langt hyppigere af helt unge i forhold til tidligere, samtidig med at hyppigheden af brugen er steget.
I Danmark har således 75 pct. af alle kvinder og 18 pct. af alle mænd prøvet at farve hår, jeg selv inklusive, da jeg var væsentlig yngre end nu, og måske i en alder, hvor jeg slet ikke burde have gjort det.
Socialdemokraterne mener, at der er behov for at lægge yderligere pres gennem det europæiske system, for kosmetikbranchen er global, og Danmark kan ikke alene ændre på branchens produktionsmetoder.
Vi er glade for, at ministeren i dag viser imødekommenhed over for et forslag om netop at lægge et pres igennem det europæiske system, og vi håber på, at det vil være muligt at lave en fælles beretning i det kommende udvalgsarbejde.